《学道》
宋代·吕本中

学道如养气，气实病自除。验之寒暑中，可见实与虚。

颓然觉志满，乃是气有馀。岂惟煖脐腹，便足荣肌肤。

但能严关键，百岁终不枯。道苟明于心，如马得坚车。

养以岁月久，自然登坦途。江河失风浪，草莽成膏腴。

熟视八荒中，何物能胜予。时来与消息，吾自有卷舒。

死生亦大矣，汝急吾自徐。捷行不为速，曲行不为迂。

一沤寓大海，此物定有无。谁能具此眼，况望捋其须。

学有不精尽，遂至玉珷玞。昔人中道立，为汝指一隅。

千言不知要，徒自费吹嘘。所以季路勇，不如颜氏愚。

请子罢百虑，一念回须臾。忽然遇事入，此语当不诬。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。